(द्विरागमन / दुरागमन / गौना केर बादक परिछनि)
चलू - चलू सखी आजु अयोध्या, परिछऽ रघुवर श्रीराम केँ ।
 नेने आयल छथि संग मे बहुरिया, जनकपुर केर चान केँ । ।
 गेल छलाह यज्ञक रक्षा लए,
मुनि कौशिक केर संग ।
 जाय जनकपुर कयलन्हि ओहिठाँ,
शिवक धनुषकेँ भंग ।
 जाय मिथिला नगरिया रखलन्हि ओ, मिथिलेशक मान - सम्मान केँ ।
 चलू - चलू सखी आजु अयोध्या, परिछऽ रघुवर श्रीराम केँ । ।
 कान दुहु कुण्डल लटकै छन्हि,
गला मे कञ्चन हार ।
 डाँढ़ शोभन्हि बिअहुतिया धोती,
माथ पर ललका पाग ।
 सुन्नर हिनकर सुरतिया लगय छन्हि, आ मुँह पर मधुर मुस्कान गे ।
 चलू - चलू सखी आजु अयोध्या, परिछऽ रघुवर श्रीराम केँ । ।
 श्रीराम - सिया, भरत ओ माण्डवी,
लखनोर्मिल, शत्रुघ्न - श्रुतिकीर्त्ति ।
 मोनहि मोन होइछ हर्षित सभ,
देखि ई अनुपम चारू जोड़ी ।
 सुन्नर चारू ई जोड़िया लगैत'छि, सखी जेना चकोर आ चान गे ।
 चलू - चलू सखी आजु अयोध्या, परिछऽ रघुवर श्रीराम केँ । ।
 कनक दीप ओ घी केर बाती,
कञ्चन थार सजल दुहु हाथ ।
 हर्षित मन परिछथि तीनू माता,
एकाएकी बारम्बार ।
 देखि चारू बहुरिया, होइ छथि हर्षित, सभ बासी अयोध्या धाम केर ।
 चलू - चलू सखी आजु अयोध्या, परिछऽ रघुवर श्रीराम केँ । ।
 अंग्रेजी आदिक पोथी सभ मे "आन भाषा - भाषी"क लेल वा "नवसिखिया" सभक लेल कोष्ठ मे "उच्चारण संकेत" (Pronunciations / Phœnetic symbols) देल रहैत छै । मैथिली मे ई परिपाटी नहि, तथापि हमरा लगैत अछि जे देबाक चाही, तेँ एहि बेर सञो शुरू कए रहल छी ।
 मैथिली मे बहुधा "साहित्यिक शब्द लेखन" ओ "शब्दोच्चारण"क बीच थोड़ेक अन्तर देखल जाइछ, जकरा "आन भाषा - भाषी मैथिली शिक्षणार्थी" लोकनि वा "नवसिखिया" लोकनि ठीक सँ नञि बूझि पबैत छथि आ "हिन्दी व्याकरण" केर आधार पर उच्चारण करैत छथि ।
 बहुत बेर "मैथिल" लोकनि "सर्व - साधारण गप्प - शप" मे तँ सही उच्चारण करैत छथि परञ्च जञो "लिखित मैथिली" केँ पढ़ि कऽ उच्चारण करबाक हो तँ ओ "हिन्दी" व्याकरणक आधार पर उच्चारण करैत पाओल जाइत छथि ।
 एहि सभ कारण सँ कए बेर लिखल कविता वा गीत वा गजल सभक उच्चारण, लय, ताल, मात्रा आदि बदलि जाइत अछि । ओना तँ एहि बदलाव सभ केँ रोकब पुर्णतः सम्भव नञि आ पाठक ओ गायक लोकनिक व्यक्तिगत स्वतंत्रता सेहो । पर कएक बेर ई बदलाव एहि स्वरूपक होइछ जे अभिप्रेत लय, ताल पुर्णतया बदलि जाइत अछि । नचारी, डिस्को भऽ जाइत अछि आ सुगम संगीत पॉप या रैप ।
 तेँ उपरोक्त कारण सभक द्वारेँ, हम अप्पन रचना मे प्रयुक्त किछु शब्द सभक उच्चारण संकेत एहि बेर सँ देअब शुरू कएल अछि ।
 (सम्बन्ध कारक विभक्ति)
केर (। । , एकमात्रक दू आखर/अक्षर),
के (ऽ, द्विमात्रिक एक आखर/अक्षर )
(कर्म ओ सम्प्रदान कारक विभ॰)
केँ (ऽ, द्विमात्रिक),
के (ऽ, द्विमात्रिक)
(प्रश्नवाचक सर्वनाम वा प्रश्नवाचक सार्वनामिक सम्बोधन)
(एक-, द्वि- या त्रिमात्रिक)
"विदेह" पाक्षिक मैथिली इ - पत्रिका, वर्ष -५, मास -५५, अंक -१०९ , ०१ जुलाई २०१२ मे "स्तम्भ ३॰२" मे प्रकाशित । 